เอเชียประกันเพิ่มเบี้ย เน้นขายรถยนต์พิเศษ
เอเชียประกันภัย ลั่นปีหน้าติด 1 ใน 15 ปั๊มเบี้ย 4,000 ล้านบาท
14 ก.ย. 2558

เอเชียประกันภัย ลั่นปีหน้าติด 1 ใน 15 ปั๊มเบี้ย 4,000 ล้านบาท
น.ส.อภินรา ศรีกาญจนา ผู้ช่วยกรรมการผู้จัดการ บริษัท เอเชียประกันภัย 1950 เปิดเผยว่า บริษัทได้วางแผนกลยุทธ์ในปีหน้าไว้ ด้วยการตั้งเป้าต้องติดอันดับ 1 ใน 15 ของธุรกิจประกันวินาศภัยให้ได้ และต้องทำเบี้ยให้ได้ถึง 4,000 ล้านบาท จากปีนี้คาดว่าจะทำเบี้ยได้ตามเป้า 3,000 ล้านบาท โดยปัจจุบันที่มีส่วนแบ่งการตลาดอยู่ที่ 1.08% อยู่อันดับที่ 28
นอกจากนี้ บริษัทจะขยายตลาดประกันภัยรถยนต์ไปยังกลุ่มประเภท 2บวก ที่ให้ความคุ้มครองมากกว่าประเภท 3บวก มากขึ้น เพื่อตอบสนองความต้องการของลูกค้าที่ต้องการความคุ้มครองใกล้เคียงประกันชั้น 1 แต่ไม่อยากจ่ายค่าเบี้ยในอัตราที่สูง รวมถึงการทำตลาดประกันภัยรถยนต์ที่ให้ความคุ้มครองแบบช่วงระยะเวลาใดเวลาหนึ่ง เช่น แบบ “3บวก สบายสงกรานต์” ที่คุ้มครอง 30 วัน ค่าเบี้ย 399 บาท ซึ่งในส่วนสงกรานต์ที่ผ่านมาก็ได้รับการตอบรับเป็นอย่างดี มียอดขาย 2,700 กรมธรรม์ โดยในช่วงเทศกาลปีใหม่ที่จะถึงนี้จะนำกลับมาทำตลาดใหม่
สำหรับผลการดำเนินงานในช่วงครึ่งปีแรกที่ผ่านมา บริษัททำเบี้ยได้ 1,117 ล้านบาท เพิ่มขึ้น 138 ล้านบาท หรือ 14.1%